Starfsmenn hafa alveg skilning fyrir slíkum framkvæmdarhug en eru bundnir samþykktum skipulagsferlum og vinna eftir þeim . Sveitarfélagið getur lagst gegn slíkum breytingum en stundum er hægt að vinna slíkar breytingar samhliða deiliskipulagi . Stundum þarf að leggja til skipulagslýsingar skv. lögum sem segja frá áformum sem þarfnast þá sérstakrar kynningar áður en lengra er haldið , grenndarkynningar eða íbúafundir geta einnig verið hluti af skipulagsferlinu . Auglýsingartímar geta verið 4 - 6 vikur og lögboðnir aðilar geta nýtt sér þann tíma til þess að veita umsagnir á ýmsum stigum málsins . Að öllum málum koma nær alltaf Skipulagsstofnun , Minjastofnun Íslands , Vegagerðin og Heilbrigðiseftirlit Suðurlands . Í skipulagslögum 123 / 2010 , 37 gr. , 5. mgr. stendur : Þegar unnið er deiliskipulag í þegar byggðu hverfi skal lagt mat á varðveislugildi svipmóts byggðar og einstakra bygginga sem fyrir eru , með gerð húsakönnunar . Þegar unnið er að slíku hverfisskipulagi er heimilt að víkja frá kröfum um framsetningu sem gerðar eru til deiliskipulagsáætlana í nýrri byggð og leggja frekar áherslu á almennar reglur um yfirbragð . Málsaðili eða umsækjandi ber ábyrgð á að gögn sem send eru sveitarfélaginu séu vel unnin , gott er að kynna sér gátlista . Starfsmenn annast ekki beinan yfirlestur gagna en koma með ábendingar eða óska eftir breytingum sé þess þörf . Gögn eru lög fyrir Skipulags - , bygginga - og umhverfisnefnd sveitarfélagsins sem fundar að jafnaði einu sinni í mánuði . Þó sveitarfélagið eða nefndir þess samþykki að hleypa málum áfram í lögboðið kynningarferli skv. skipulagslögum , hefur það ekki samþykkt skipulagið eða áformin með neinum formlegum hætti . Sveitarfélagið er alltaf reiðubúið til aðstoðar og umræðna um skipulagsmál . Einnig óska starfsmenn þess að vera upplýstir um skipulagsáform áður en farið er í téða vinnu eða skipulag lagt fram , slíkt getur komið í veg fyrir árekstra á seinni stigum og óþarfa vinnu .